b'\n_START_ARTICLE_\nHirsi\n_START_SECTION_\nSahahirsi\n_START_PARAGRAPH_\nSahahirsi on tukkip\xc3\xb6lkky, josta on sahaamalla poistettu kaksi sivua ja saatu n\xc3\xa4in aikaiseksi aihio, pelkka. Sahahirrest\xc3\xa4 rakennettaessa varaukset ja salvokset on teht\xc3\xa4v\xc3\xa4 k\xc3\xa4sin.\n_START_SECTION_\nPy\xc3\xb6r\xc3\xb6hirsi\n_START_PARAGRAPH_\nPy\xc3\xb6r\xc3\xb6hirsi valmistetaan kokonaisesta tukkip\xc3\xb6lkyst\xc3\xa4, joko kuorimalla tai sorvaamalla p\xc3\xb6lkky haluttuun mittaan. Kuorittu py\xc3\xb6r\xc3\xb6hirsi joudutaan varaamaan k\xc3\xa4sin, kun taas tasapaksuiseen sorvihirteen voidaan ajaa varaukset ja salvokset koneellisesti. Kelo on py\xc3\xb6r\xc3\xb6hirtt\xc3\xa4, jonka kuorimisen on hoitanut luonto.\n_START_SECTION_\nH\xc3\xb6yl\xc3\xa4hirsi\n_START_PARAGRAPH_\nH\xc3\xb6yl\xc3\xa4hirsi valmistetaan kantatusta sahap\xc3\xb6lkyst\xc3\xa4 h\xc3\xb6yl\xc3\xa4\xc3\xa4m\xc3\xa4ll\xc3\xa4. Yli 90 mm:n paksuista massiivipuuta voi kutsua hirreksi, tehdasvalmisteiset yksipuiset hirret taas ovat esimerkiksi 170 mm:n paksuisia, maksimissaan noin 200 mm. T\xc3\xa4t\xc3\xa4 paksumpia rakenteita tehd\xc3\xa4\xc3\xa4n yleens\xc3\xa4 vaaka- tai pystysuuntaisilla liimasaumoilla, jolloin kyseess\xc3\xa4 on lamellihirsi. Paras h\xc3\xb6yl\xc3\xa4hirren aihio on syd\xc3\xa4nhalkaistu puu, joka ei juuri halkeile pinnastaan. Paras hirsi syntyy tiukkasyisest\xc3\xa4 hitaasti kasvaneesta puusta, jonka syd\xc3\xa4npuuosuus on suuri.\n_START_SECTION_\nLamellihirsi\n_START_PARAGRAPH_\nLamellihirsi on liimattu kahdesta tai useammasta puisesta lamellista siten, ett\xc3\xa4 kova syd\xc3\xa4npuu asettuu hirren pinnalle. Lamellihirsi on l\xc3\xa4hes v\xc3\xa4\xc3\xa4ntym\xc3\xa4t\xc3\xb6n ja halkeilematon. Lamelleina k\xc3\xa4ytet\xc3\xa4\xc3\xa4n h\xc3\xb6yl\xc3\xa4ttyj\xc3\xa4 lankkuja, jotka liitet\xc3\xa4\xc3\xa4n yhteen liimaamalla._NEWLINE_Aiemmin lamellihirsi\xc3\xa4 tehtiin puristamismenetelm\xc3\xa4ll\xc3\xa4. T\xc3\xa4ss\xc3\xa4 menetelm\xc3\xa4ss\xc3\xa4 h\xc3\xb6yl\xc3\xa4ttyjen lankkujen v\xc3\xa4liin levitet\xc3\xa4\xc3\xa4n liima, jonka j\xc3\xa4lkeen aihiot asetellaan suurikokoisiin puristimiin ja aloitetaan puristaminen. Prosessi kest\xc3\xa4\xc3\xa4 useita tunteja ja sit\xc3\xa4 voidaan nopeuttaa nostamalla puristustilan l\xc3\xa4mp\xc3\xb6\xc3\xa4. Nykyisin k\xc3\xa4yt\xc3\xb6ss\xc3\xa4 on kuumaliimausmenetelm\xc3\xa4. T\xc3\xa4ss\xc3\xa4kin menetelm\xc3\xa4ss\xc3\xa4 h\xc3\xb6yl\xc3\xa4ttyjen lankkujen v\xc3\xa4liin levitet\xc3\xa4\xc3\xa4n liima, mutta aihiot ajetaankin suurtaajuusliimaimeen, joka johtaa aihioiden l\xc3\xa4pi s\xc3\xa4hk\xc3\xb6virran ja liimauksesta muodostuu pit\xc3\xa4v\xc3\xa4 jo muutamassa minuutissa.  _NEWLINE_Tehostuneen tuotantoprosessin ansiosta lamellihirren hinta on laskenut l\xc3\xa4hemm\xc3\xa4s perinteisen h\xc3\xb6yl\xc3\xa4hirren hintaa. T\xc3\xa4m\xc3\xa4 on merkinnyt sit\xc3\xa4, ett\xc3\xa4 lamellihirrest\xc3\xa4 valmistettujen hirsitalojen osuus on kasvanut, suhteessa hirsitalojen kokonaismyyntiin.'